**Angiográfia**

Az angiográfia röntgenvizsgálat, melynek során az erek kontrasztanyaggal való feltöltése után sorozat felvétel készül. Angiográfia során katétert kell a megfelelő érbe vezetni, melyet az esetek többségében a combhajlatban futó verőéren át juttatunk be. Ritkábban a hónalji verőér felől történik a beavatkozás.

A számítógépes technika segítségével lehetőség van arra, hogy a környező szervek, illetve elsősorban a képbe vetülő csontok zavaró részleteit kivonjuk a képből, és az erek tisztábban ábrázolódjanak. Ez a digitális substractios angiográfia, rövidítve: DSA

Az angiográfia részben diagnosztikus, részben terápiás feladatokat lát el. Az ultrahang,- komputertomográfia-, mágneses rezonancia vizsgálat elterjedése óta az angiográfia diagnosztikus feladata csökkent, terápiás alkalmazása azonban egyre gyakoribb. A daganatot ellátó érbe citosztatikus szereket juttathatunk, a kóros ereket elzárhatjuk, a daganat által beszűrt létfontosságú ereket tágíthatjuk az angiográfia segítségével.

A vizsgálat végén nyomókötést helyezünk a katéter-bevezetés helyére, melyet csak másnap reggel lehet eltávolítani. Fontos, hogy a beteg a nyomókötés eltávolításáig feküdjön, ellenkező esetben érfal szövődmények léphetnek fel, leggyakrabban vérzés. Amennyiben ön kontrasztanyagra érzékeny, a vizsgálat előtt mindenképpen jelezze, azt ugyanígy azt is, ha bármilyen gyógyszerérzékenysége van! Nőbetegeink mindig előre jelezzék, ha terhesek!

Ha két-három napon belül kontrasztanyagos nyelőcső,- gyomor,- vagy vastagbélvizsgálata volt, mondja el munkatársainknak.

Az előző vizsgálatok, kezelések leleteit, zárójelentéseit mindig hozza magával! Amennyiben valamely előző vizsgálaton a felvételt kézhez kapta, azt szintén hozza el!